Na osnovu člana 45 stav 2 Zakona o lokalnoj samoupravi ("Sl. list RCG" broj 42/03, 28/04, 75/05, 13/06 i "Sl. list CG" broj 88/09, 3/2010, 73/10, 38/12, 10, 14, 57/14 i 03/16), člana 4, st.1 Zakona o prekršajima prekršajima ("Sl. list CG", br. 1/2011, 6/2011 i 32/2014), člana 12, st.3, tač.13 i člana 31 stav 1 tačka 2 Statuta Opštine Tivat ("Službeni list RCG - opštinski propisi", broj 40/04, 26/06, Službeni list Crne Gore - opštinski propisi", broj 12/11, 21/11, 03/13), Skupština opštine Tivat na sjednici održanoj dana 20.06.2017. godine, donijela je

ODLUKU
o zabrani izvođenja građevinskih radova tokom ljetnje turističke sezone

Predmet odluke
Član 1
Ovom Odlukom, u cilju stvaranja uslova za razvoj turizma i djelatnosti kojima se unapređuje razvoj turizma, određuju se područje i razdoblje kalendarske godine u kojem se zabranjuje izvođenje građevinskih radova, sprovođenje nadzora nad primjenom ove Odluke i prekršajne odredbe.
Područje zabrane
Član 2
Područje zabrane izvođenja građevinskih radova obuhvata cjelokupnu teritoriju opštine Tivat.
Razdoblje zabrane i izuzeci od primjene
Član 3
Razdoblje kalendarske godine u kojem je zabranjeno započinjanje i izvođenje građevinskih radova je period od 01.jula  do 15. septembra.
Izuzetno, na obrazloženi zahtjev investitora predsjednik Opštine može donijeti odluku kojom se odobrava izvođenje građevinskih radova u razdoblju zabrane iz stava 1 ovog člana, ako se radi o:
   - hitnim i interventnim radovima na popravci objekata i uređaja komunalne i ostale infrastrukture,
   - o nužnim radovima na popravci građevina kada zbog oštećenja postoji opasnost za život i zdravlje ljudi,
   - radovima u okviru projekata od interesa za opštinu Tivat i državu Crnu Goru.
Zahtjev za izdavanje posebnog odobrenja podnosilac mora obrazložiti i uz isti je obavezan dostaviti odgovarajuće dokaze (nalaz, mišljenje stručnih lica), na kojima se temelji zahtjev za izuzimanje od primjene ove odluke.
 Zahtjev iz stava 2, alineja 3 ovog člana dostavlja se prije izvođenja radova, a u slučaju iz alineja 2 i 3 bez odlaganja, nakon početka izvođenja radova.
Zabrana izvođenja radova, u smislu ove odluke, ne odnosi se na radove uklanjanja nelegalnih objekata na osnovu rješenja nadležnog organa.

Vrste radova koji se zabranjuju
Član 4
Vrste građevinskih radova koje su zabranjene ovom odlukom su:
   - radovi građenja objekta (pripremni radovi, zemljani radovi, radovi na izradi građevinskih konstrukcija, građevinsko - instalaterski radovi, radovi na ugradnji građevinskih proizvoda, ugradnja postrojenja i opreme i drugi radovi) radi građenja novog objekta, rekonstrukcije, ili radi promjena stanja u prostoru;
   - radovi rekonstrukcije objekta (nadogradnja, dogradnja, zamjena instalacija, uređaja, postrojenja, opreme, kojima se mijenja postojeći kapacitet, utiče na stabilnost i sigurnost objekta, mijenjaju bitni konstruktivni elementi, mijenja tehnološki proces, mijenja spoljni izgled koji je određen uslovima za uređenje prostora, utiče na bezbjednost susjednih objekata, saobraćaja i životne sredine, mijenja režim voda, mijenjaju uslovi zaštite prirodne i nepokretne kulturne baštine, dobara koja uživaju prethodnu žaštitu i zaštitu njihove zaštićene okoline;
- radovi na raskopavanju javnih površina.
Nadzor
Član 5
Nadzor nad primjenom ove odluke vrši Služba za inspekcijske poslove Opštine Tivat.
Primjenu ove odluke Služba za inspekcijske poslove Opštine Tivat će obezbjediti izricanjem mjera zabrane gradnje, podnošenjem zahtjeva za pokretanje prekršajnog postupka, kao i drugim upravnim mjerama i radnjama u skladu sa zakonom.
Kaznene odredbe
Član 6
Novčanom kaznom pd 500,00 eura do 10.000,00 eura kazniće se za prekršaj pravno lice, ako u razdoblju zabrane izvodi radove zabranjene ovom odlukom.
Za prekršaj iz stava 1 ovog člana kazniće se i odgovorno lice u pravnom licu novčanom kaznom od 30,00 eura do 1.000,00 eura.
Za prekršaj iz stava 1 ovog člana kazniće se preduzetnik novčanom kaznom od 150,00 eura do 3.000,00 eura.
   Za prekršaj iz stava 1 ovog člana kazniće se fizičko lice u iznosu od 30,00 eura do 1.000,00 eura.
Stupanje na snagu
Član 7
Ova Odluka stupa na snagu osmog dana od dana objavljivanja u "Službenom listu Crne Gore-Opštinski propisi".

Broj:0304- 360-238
Tivat,20.06.2017. godine

Skupština opštine Tivat
Predsjednik,
Ivan Novosel